মুখ্যমন্ত্রীর সভায় তিন মহিলার সোনার হার ছিনতাই

কৃষ্ণনগর: মুখ্যমন্ত্রীর (Mamata Banerjee) জনসভায় যোগ দিতে এসে বিপাকে পড়লেন তিন মহিলা। ভিড়ের সুযোগ নিয়ে তাঁদের গলার সোনার হার ছিনতাই করার অভিযোগ উঠল দুষ্কৃতীদের বিরুদ্ধে। ঘটনায় কান্নায় ভেঙে পড়েন ভুক্তভোগীরা (District news)।

ভীমপুর থানার হরিনগর এলাকার বাসিন্দা কনিকা পাল, বিজলী বিশ্বাস এবং চন্দনা মণ্ডল মুখ্যমন্ত্রী মমতা বন্দ্যোপাধ্যায়ের কৃষ্ণনগরের সভায় উপস্থিত হয়েছিলেন। মুখ্যমন্ত্রীকে কাছ থেকে দেখতে তাঁরা প্রথম সারিতেই বসেন।

আরও পড়ুন: বাংলার কোন বিধানসভায় কত নাম বাদ?

সভা শেষে বাড়ি ফেরার প্রস্তুতি চলাকালেই তাঁরা হঠাৎ খেয়াল করেন—গলার সোনার হার উধাও। সঙ্গে সঙ্গে ক্ষোভ ও আতঙ্কে তাঁরা কান্নায় ভেঙে পড়েন। অভিযোগ, জনসমাগমের চাপে কেউ বা কারা সুযোগ নিয়ে গলার হার ছিনতাই করে চম্পট দিয়েছে।

ঘটনা জানাজানি হতেই এলাকায় চাঞ্চল্য ছড়িয়েছে। তবে পুলিশে অভিযোগ দায়ের করা হয়েছে কি না তা এখনও জানা যায়নি।