রাজ্য়ের ১০০ দিনের কাজের নির্দেশ মানেনি কেন্দ্র, এবার কী আদালত অবমাননার মামলা!

ওয়েব ডেস্ক: গত অগস্ট মাসে কলকাতা হাইকোর্ট রাজ্যে ১০০ দিনের কাজ শুরু করার নির্দেশ দিয়েছিল৷ তারপর এখনও পর্যন্ত কেন্দ্রীয় সরকার এ ব্যাপারে কোনও পদক্ষেপ করছে না ! এই অভিযোগ এনে কলকাতা হাইকোর্টের দৃষ্টি আকর্ষণ করলেন পশ্চিমবঙ্গ ক্ষেত মজদুর ইউনিয়নের আইনজীবী বিকাশরঞ্জন ভট্টাচার্য । ৬ সপ্তাহ পর মামলার পরবর্তী শুনানি।

উল্লেখ্য, গত 7 নভেম্বর কেন্দ্রের পক্ষ থেকেই অ্যাডিশনাল সলিসিটর জেনারেল অশোক চক্রবর্তী জানিয়েছিলেন, রাজ্যে ১০০ দিনের কাজ শুরু করার ব্যাপারে আইনগত কোনও বাধা নেই । তাঁর এই কথা শোনার পরই ভারপ্রাপ্ত প্রধান বিচারপতি সুজয় পাল নির্দেশ দেন, “আইনি বাধা যদি না-থাকে, তাহলে অবিলম্বে প্রকল্পের কাজ শুরু করুন ।”

আরও পড়ুন: নিউটাউনে উদ্ধার ৫ কোটি টাকা, গ্রেফতার দুই অভিযুক্ত

ভারপ্রাপ্ত প্রধান বিচারপতি সুজয় পাল ও বিচারপতি পার্থসারথি সেনের ডিভিশন বেঞ্চ মামলাকারীকে জানিয়েছেন, চাইলে কেন্দ্রের বিরুদ্ধে আদালত অবমাননার মামলা করতে পারে ইউনিয়ন । মামলাকারী ইউনিয়ন ও রাজ্য সরকারের পক্ষ থেকে আদালতে জানানো হয়েছিল যে, 2022 সাল থেকে শ্রমিকদের মজুরি বাবদ 4,568 কোটি টাকা বকেয়া রয়েছে । ১০০ দিনের (MGNREGA) কাজে শ্রমিকদের সেই পাওনা অর্থ কেন্দ্র কীভাবে মেটাবে, সে বিষয়ে কেন্দ্রকে চার সপ্তাহের মধ্যে হলফনামা দিয়ে বক্তব্য জানাতে নির্দেশ দিয়েছিল দুই বিচারপতির বেঞ্চ । তার পরের দু’সপ্তাহের মধ্যে মামলাকারীদের পালটা বক্তব্য জানাতে হবে আদালতে । এই মামলাটি ছ’সপ্তাহ পরে শুনানির জন্য ফের আদালতে উঠবে ।